
	EIROPAS KOPIENU KOMISIJA


Briselē, 21.11.2008

COM(2008) 783 galīgā redakcija
 
Priekšlikums

PADOMES LĒMUMS

par Eiropas Kopienas nostāju Enerģētikas kopienas Ministru padomē (Tirānā, 2008. gada 11. decembrī)
(iesniegusi Komisija)

PASKAIDROJUMA RAKSTS

Enerģētikas Kopienas Ministru padomes sanāksme notiks Tirānā (Albānijā), 2008. gada 11. decembrī. Lai Eiropas Kopiena varētu piedalīties attiecīgo lēmumu pieņemšanā, ir jāpieņem Eiropas Kopienas nostāja saskaņā ar Līguma 300. pantu un atbilstīgi Padomes 2006. gada 29. maija Lēmumam, lai Eiropas Kopiena noslēgtu Enerģētikas kopienas līgumu.

Padomes lēmuma priekšlikums aptver visus dienas kārtībā iekļautos jautājumus, par kuriem paredzēts pieņemt Ministru padomes lēmumu, kā norādīts turpmāk. Citi dienas kārtībā iekļautie jautājumi turpmāk minēti informācijai. 

1.
Jautājumi lēmuma pieņemšanai

1.1.
Koordinētās izsoles biroja atrašanās vieta
Sagatavošanās darbi, lai izveidotu Koordinētās izsoles biroju, kura pienākums būs pārrobežu jaudas piešķiršana un pārslodzes novēršana, ir jau krietni pavirzījušies uz priekšu. Projektu atbalsta izšķirošā daļa reģiona elektroenerģijas pārvades sistēmas operatoru un energoregulatoru. Tie ir norādījuši, ka politiskā ievirze attiecībā uz biroja atrašanās vietu ievērojami palīdzētu procesa attīstībai un ļautu praktiski izveidot biroju 2009.-2010. gadā. No Līgumslēdzējām pusēm gan Horvātija, gan Serbija ir paudušas interesi izmitināt Koordinētās izsoles biroju. Komisija atbalstīs konsensu attiecībā uz atrašanās vietu, kura saņems lielāku atzinību un atbalstu. 

1.2.
Procedūras akts par Apgādes drošības koordinācijas grupas izveidi, sastāvu un darbību
Pēc iepriekšējā Ministru padomes sanāksmē 2008. gada jūnijā pieņemtā lēmuma par politisko ievirzi gaidāms, ka Ministru padome lems par Apgādes drošības koordinācijas grupas izveidi, kuras darbība balstīsies uz brīvprātīgu koordināciju starp līgumslēdzējām pusēm (bez lēmumu pieņemšanas pilnvarām). Grupas darbība aptvers gan elektroenerģijas, gan gāzes nozari. Lai izvairītos no liekiem izdevumiem un nodrošinātu sinerģiju, grupas sanāksme notiks reizi gadā saistībā ar Pastāvīgās augsta līmeņa grupas sanāksmi. Turklāt grupa varētu rīkot ad-hoc kopīgas sanāksmes ar ES Gāzes koordinācijas grupu. Jebkura Līgumslēdzēja puse, kas saskārusies ar nenovēršamu apdraudējumu, varētu pieprasīt priekšsēdētājam sasaukt ad-hoc sanāksmi. Paredzēta arī nozares ieinteresēto aprindu un attiecīgo patērētāju organizāciju dalība.

1.3.
Lēmums par dažu Enerģētikas kopienas līguma noteikumu paplašināšanu, attiecinot tos uz naftas nozari, un ikgadēja naftas foruma izveidi
Turklāt Ministru padome paplašinās Enerģētikas kopienas līguma darbības jomu, ietverot tajā naftas nozari (jēlnafta, naftas produkti un naftas infrastruktūra). Ierosinātajā dokumentā atspoguļota piesardzīga un progresīva pieeja. Ar to no darbības jomas attiecībā uz naftas nozari izslēdz Līguma pantus, kurus uzskata par sarežģīti īstenojamiem naftas nozarē, vismaz sākumposmā. Tie ir noteikumi par savstarpēju palīdzību, ārējo tirdzniecību enerģētikas nozarē un tehniskajiem standartiem. Pie tam ar to šobrīd neizveido ES acquis sarakstu, bet norāda, ka šāds saraksts — līdz ar īstenošanas grafiku — jāizstrādā līdz 2010. gada jūnijam. Tas ļaus ar pienācīgu rūpību izskatīt jautājumu par naftas krājumiem, vajadzības gadījumā veicot pētījumu, kas varētu notikt 2009. gadā. Visbeidzot, tajā paredzēta naftas foruma izveide, ko pieprasījušas vairākas dalībvalstis un valstis reģionā, un pirmais šāds forums varētu notikt 2009. gada otrajā ceturksnī.

2.
Citi jautājumi

2.1.
Dienas kārtības punkti, par kuriem nenotiek debates
Komisija apstiprinās Pastāvīgās augsta līmeņa grupas divu iepriekšējo sanāksmju secinājumus un gada darbības pārskatu, kas jānosūta parlamentiem saskaņā ar Enerģētikas kopienas līguma 52. pantu.

Komisija arī ņems vērā šādus ziņojumus:

· Ziņojums par Enerģētikas kopienas darba programmas īstenošanu 2008. gadā;

· Provizoriskais ziņojums par Enerģētikas kopienas budžeta izpildi laikposmā no 2008. gada 1. janvāra līdz 31. decembrim;

· Ziņojums par Vispārpiemērojamo standartu īstenošanu.

2.2.
Līguma īstenošana
Komisija ņems vērā ziņojumu. Tā pozitīvi vērtēs būtisko progresu, kas šajā gadā panākts vairumā Līgumslēdzēju pušu, bet uzsvērs vajadzību turpināt tiesiskā regulējuma pilnveidošanu, pieņemot nepieciešamos sekundāros tiesību aktus un īstenojošos tiesību aktus. Bez tam Komisija uzsvērs, ka svarīgs ir investīcijas veicinošs tiesiskais regulējums un būtiski ir apspriežoties ātri rast risinājumus strīdiem, kuros iesaistīti investori. 

2.3.
Sociālā dimensija 

Komisija ņems vērā ziņojumu, jo sevišķi attiecībā uz 2008. gada 18.-19. novembrī notikušā Sociālā foruma rezultātiem, un turpinās atbalstīt panākumus, ko Līgumslēdzējas puses sasniegušas, izveidojot rīcības plānus sociālajā jomā.

2.4.
Energoefektivitāte
Komisija ņems vērā Energoefektivitātes darba grupas vadītāja iesniegto starpposma ziņojumu, ievērojot, ka nobeiguma ziņojums — tostarp ieteikumi — gaidāms nākamajā Ministru padomes sanāksmē 2009. gada jūnijā. 

Priekšlikums

PADOMES LĒMUMS

par Eiropas Kopienas nostāju Enerģētikas kopienas Ministru padomē (Tirānā, 2008. gada 11. decembrī)

EIROPAS SAVIENĪBAS PADOME,

ņemot vērā Eiropas Kopienas dibināšanas līgumu un jo īpaši tā 300. panta 2. punkta otro daļu,

ņemot vērā Padomes 2006. gada 29. maija Lēmumu 2006/500/EK, lai Eiropas Kopiena noslēgtu Enerģētikas kopienas līgumu, un jo īpaši tā 4. un 5. pantu,

ņemot vērā Komisijas priekšlikumu,

IR NOLĒMUSI ŠĀDI. 

Vienīgais pants

Ņemot vērā, ka Tirānā 2008. gada 11. decembrī notiks Enerģētikas kopienas Ministru Padomes sanāksme, šā lēmuma pielikumā ir izklāstīta Kopienas nostāja par jautājumiem, uz ko attiecas Līguma 300. panta 2. punkta otrā daļa.

Briselē, 

Padomes vārdā —

priekšsēdētājs



PIELIKUMS

Eiropas Kopienas nostāja

· Eiropas Kopiena atbalsta Koordinētās izsoles biroja izveidi pārrobežu jaudas piešķiršanai un pārslodzes novēršanai elektroenerģijas jomā. Tā atbalsta konsensu attiecībā uz biroja atrašanās vietu kādā no Līgumslēdzējām pusēm, ja šo atrašanās vietu plaši atbalstīs Līgumslēdzējas puses un dalībvalstis, kas piedalās biroja izveidē. 

· Eiropas Kopiena apstiprina procedūras akta pieņemšanu par elektroenerģijas un gāzes apgādes drošības koordinācijas grupas izveidi, sastāvu un darbību. 

· Eiropas Kopiena apstiprina lēmuma pieņemšanu par dažu Enerģētikas kopienas līguma noteikumu paplašināšanu, attiecinot tos uz naftas nozari, un ikgadēja naftas foruma izveidi.

· Eiropas Kopiena apstiprina atjaunināta saraksta pieņemšanu par prioritārajiem infrastruktūras projektiem Līgumslēdzējās pusēs. 

